## Pravilnik o uvjetima i načinu izdavanja dozvole za obavljanje usluga željezničkog prijevoza i dozvole za upravljanje željezničkom infrastrukturom

### NN 127/2005 (26.10.2005.), Pravilnik o uvjetima i načinu izdavanja dozvole za obavljanje usluga željezničkog prijevoza i dozvole za upravljanje željezničkom infrastrukturom

# MINISTARSTVO MORA, TURIZMA, PROMETA I RAZVITKA

**2374**

Na temelju članka 6. stavka 5. i članka 18.
stavka 4. Zakona o željeznici (»Narodne novine« br.
123/03 i 30/04) ministar mora, turizma, prometa i razvitka, donosi

## PRAVILNIK

### O UVJETIMA I NAČINU IZDAVANJA DOZVOLE ZA OBAVLJANJE USLUGA ŽELJEZNIČKOG PRIJEVOZA I DOZVOLE ZA UPRAVLJANJE ŽELJEZNIČKOM INFRASTRUKTUROM

PODRUČJE PRIMJENE

Članak 1.

Ovim Pravilnikom se propisuje postupak
izdavanja, produljenja valjanosti i oduzimanja dozvole za obavljanje usluga u
željezničkom prijevozu, te uvjeti kojima mora udovoljavati domaća pravna osoba
registrirana za obavljanje usluga javnog prijevoza u željezničkom prijevozu, (u
daljnjem tekstu: željeznički prijevoznik), kao i uvjeti za izdavanje dozvole za
obavljanje djelatnosti upravljanja željezničkom infrastrukturom kojima mora
udovoljavati pravna osoba koju ovlasti vlasnik željezničke infrastrukture (u
daljnjem tekstu: Upravitelj infrastrukture).

Članak 2.

Dozvolu za obavljanje usluga željezničkog
prijevoza, kao i dozvolu za upravljanje željezničkom infrastrukturom, izdaje
ministarstvo mjerodavno za željeznički promet, (u daljnjem tekstu:
ministarstvo) u upravnom postupku povodom pisanog zahtjeva željezničkog
prijevoznika odnosno Upravitelja infrastrukture.

UVJETI ZA IZDAVANJE
DOZVOLE

Članak 3.

Željeznički prijevoznik za dobivanje dozvole za
obavljanje usluga u željezničkom prijevozu mora ispunjavati sljedeće uvjete:

1. da ima sjedište u Republici Hrvatskoj;

2. da je registriran za obavljanje željezničkog
prijevoza (sa ili bez vuče vlakova ili samo vuču vlakova) za usluge za koje
traži dozvolu

3. da protiv njega nije pokrenut ili je u tijeku
stečajni postupak

4. da član njegove uprave nije pravomoćno
osuđivan na kaznu zatvora u trajanju od jedne ili više godina za kazneno djelo
u gospodarskom poslovanju, kazneno djelo protiv opće sigurnosti ljudi i imovine
i sigurnosti prometa, povrede prava na rad i iz rada

5. da je financijski sposoban za uredno
ispunjavanje obveza u poslovanju

6. da je stručno i organizacijski osposobljen za
obavljanje djelatnosti

7. da posjeduje odgovarajući željeznički vozni
park i drugu teh­ničku
opremljenost

8. da je sposoban namiriti moguću štetu na
temelju odgovornosti nastale u obavljanju njegove djelatnosti, te da može
pružiti jamstva za pokriće štete u skladu sa zakonom i drugim propisima

Željeznički prijevoznik, koji će obavljati
međunarodni prijevoz roba koje podliježu carinskim postupcima, pored uvjeta iz
stavka 1. ovog članka, mora ispunjavati uvjet da nije pravomoćno osuđivan za
kazneno djelo izbjegavanja carinskog nadzora i neplaćanja carine, te drugih
davanja koja se plaćaju u carinskom postupku.

Članak 4.

Upravitelj infrastrukture za izdavanje dozvole
za upravljanje željezničkom infrastrukturom, mora ispunjavati uvjete propisane
u članku 3. stavku 1., točka 1., 3., 4. i 5. ovog Pravilnika.

POSTUPAK UTVRĐIVANJA
ISPUNJAVANJA UVJETA ZA IZDAVANJE DOZVOLE

Članak 5.

U zahtjevu za izdavanje dozvole, željeznički
prijevoznik, obvezan je navesti sljedeće:

1. puni naziv tvrtke i sjedište željezničkog
prijevoznika

2. podatke o vrsti usluge koju željeznički
prijevoznik namjerava obavljati

3. željezničku mrežu ili dio željezničke mreže
na kojoj namjerava obavljati usluge prijevoza

4. način na koji namjerava obavljati uslugu vuče
vlakova,

5. opis i vrstu željezničkih vozila kojima
prijevoznik namjerava obavljati tražene usluge

5. opis mjera kojima će željeznički prijevoznik osigurati
potrebnu sigurnost i kvalitetu tražene usluge

6. podatke o organizacijskoj strukturi i
stručnoj osposobljenosti zaposlenika koji su izravno odgovorni za obavljanje,
sigurnost i kvalitetu tražene usluge

7. podatke o udovoljavanju gospodarsko-financijskim
uvjetima za obavljanje usluga

8. podatke o načinu pokrića odgovornosti za
štetu koja nastane u svezi s obavljanjem djelatnosti koja je predmet dozvole
(osiguranje i sredstva i imovina koji su na raspolaganju kao jamčevina za
plaćanje naknade štete)

9. naziv i sjedište možebitnog opunomoćenika.

Članak 6.

U zahtjevu za izdavanje dozvole za obavljanje
djelatnosti uprav­ljanja željezničkom
infrastrukturom, Upravitelj infrastrukture je obvezan navesti sljedeće:

1. puni naziv tvrtke i sjedište Upravitelja
infrastrukture

2. željezničku mrežu ili dio željezničke mreže
na kojoj namjerava organizirati djelatnost upravljanja infrastrukturom

3. podatke o načinu na koji namjerava
organizirati i regulirati željeznički prijevoz, osigurati pristup i korištenje
željezničke infrastrukture željezničkim prijevoznicima, organizirati javni
prijevoz i prijevoz za vlastite potrebe

4. način održavanja i osuvremenjivanja
željezničke infrastruk­ture i njene zaštite

5. podatke o organizacijskoj strukturi i stručnoj
osposobljenosti zaposlenika koji će obavljati poslove reguliranja prometa na željeznič­koj infrastrukturi, te
zaposlenika odgovornih za poslove održavanja željezničke infrastrukture

6. podatke o organizaciji sustava nadzora nad
sigurnošću prometa i sustava kvalitete, te odgovornim osobama.

Članak 7.

Za dokazivanje ispunjavanja uvjeta, iz članka 3.
stavak 1. ovog Pravilnika, željeznički prijevoznik obvezan je uz zahtjev za
izdavanje dozvole za obavljanje usluga u željezničkom prijevozu priložiti sljedeće
dokumente:

– točka 1. i 2. – izvadak iz sudskog registra
trgovačkog suda,

– točka 3. – potvrdu mjerodavnog suda

– točka 4. – izvadak iz kaznene evidencije ili
potvrdu odgovarajućih sudskih ili upravnih tijela za odgovornu osobu

– točka 8. – potvrdu ili izjavu osiguravajućeg
društva ili drugi dokument koji iskazuje i dokazuje način i sposobnost plaćanja
zahtjeva za naknadu štete koja nastane kao posljedica obavljanja djelatnosti
koja je predmet dozvole.

Za dokazivanje ispunjavanja uvjeta iz članka 3.
stavka 2. ovog Pravilnika, željeznički prijevoznik je obvezan uz zahtjev za
izdavanje dozvole, priložiti izvadak iz kaznene evidencije ili potvrdu
odgovarajućih sudskih ili upravnih tijela.

Članak 8.

(1) Uvjet financijske sposobnosti iz članka 3.
točke 5. željeznički prijevoznik dokazuje:

a) planom poslovanja iz kojeg mora biti razvidno
sljedeće:

– da u svakom trenutku može udovoljiti svojim
stvarnim i potencijalnim obvezama, koje su procijenjene na osnovi realnih
pretpostavki, za razdoblje od dvije godine računajući od početka obavljanja
djelatnosti;

– da može podmiriti svoje fiksne i varijabilne
troškove koji proizlaze iz obavljanja djelatnosti predviđenih planom poslovanja

b) projiciranom bilancom, uključujući račun
dobiti i gubitka za iduće dvije godine

c) podacima o vlasničkoj strukturi.

Članak 9.

Ispunjavanje uvjeta, iz članka 3. točke 6.,
željeznički prijevoznik dokazuje:

1. shematskim prikazom organizacijske strukture
poslova koji se neposredno odnose na obavljanje usluga koje su predmetom
tražene dozvole kao i pouzdane operativne kontrole i nadzora pojedinih
operacija, te odgovornih osoba u tom procesu.

2. izjavom o stručnoj osposobljenosti i
ovladanim vještinama zaposlenih za obavljanje tih poslova.

Članak 10.

Željeznički prijevoznik dokazuje ispunjavanje
uvjeta iz članka 3. točke 7. dokumentima iz kojih je vidljivo da željeznička
vozila (prijevozna i vučna) udovoljavaju uvjetima propisa o sigurnosti u
željezničkom prometu, te drugim međunarodnim propisima za grad­nju i održavanje
željezničkih vozila.

Održavanje željezničkih vozila, sukladno
propisima iz stavka 1. ovog članka, kao i način nadzora i kontrole ispravnosti
vozila, željeznički prijevoznik dokazuje aktom o unutrašnjoj organizaciji
dijela tvrtke zadužene za gradnju i održavanje željezničkih vozila, odnosno
izjavom o predviđenom načinu održavanja i kontrole isprav­nosti vozila.

Članak 11.

Upravitelj infrastrukture, ispunjavanje uvjeta
iz članka 3. stavak 1. ovog Pravilnika dokazuje sljedećim dokumentima:

– točka 1. – izvatkom iz sudskog registra
trgovačkog suda

– točka 3. – potvrdom mjerodavnog suda

– točka 4. – izvatkom iz kaznene evidencije ili
potvrdom odgovarajućih sudskih ili upravnih tijela za odgovornu osobu.

Uvjet iz članka 3. stavka 1. točke 5. ovog Pravilnika,
a koji se odnosi na ispunjavanje uvjeta financijske sposobnosti za obavljanje
djelatnosti upravljanja željezničkom infrastrukturom, Upravitelj infrastrukture
dokazuje na način propisan člankom 8. ovog Pravilnika.

POSTUPAK IZDAVANJA,
PRODUŽENJA I ODUZIMANJA DOZVOLE

Članak 12.

Željezničkom prijevozniku, odnosno Upravitelju
infrastrukture, koji dokaže da ispunjava uvjete propisane člankom 3., odnosno,
člankom 4. ovog Pravilnika, Ministarstvo mjerodavno za željeznički promet izdat
će dozvolu za obavljanje usluga željezničkog prijevoza koje su predmet
zahtjeva, odnosno za obavljanje djelatnosti uprav­ljanja
željezničkom infrastrukturom, u roku od 30 dana od dana podnošenja urednog
zahtjeva.

U slučaju nepotpunog zahtjeva, Ministarstvo može
naložiti podnositeljima zahtjeva da isti dopune u primjerenom roku.

Ako podnositelji zahtjeva ne izvrše traženu
nadopunu zahtjeva u roku određenom u stavku 2. ovog članka, ministarstvo će
rješenjem zahtjev odbaciti.

Protiv rješenja Ministarstva, može se pokrenuti
upravni spor pred mjerodavnim sudom.

Članak 13.

Dozvola za obavljanje usluga u željezničkom
prijevozu, odnosno dozvola za upravljanje željezničkom infrastrukturom, izdaje
se na rok od 5 godina, s mogućnošću produženja.

Dozvola se izdaje pravnoj osobi na koju glasi i
nije prenosiva na drugog prijevoznika, odnosno Upravitelja infrastrukture.

Iznimno, dozvola može biti izdana i na rok duži
od 5 godina, ali ne i duži od 20 godina, ako se procijeni da se gospodarski
učinci ulaganja, ovisno o opsegu i visini ulaganja, neće moći ostvariti u roku
od 5 godina.

Kod podnošenja zahtjeva za produženje dozvole, u
smislu stavka 1. ovog članka, podnositelj zahtjeva mora dokazati da ispunjava
uvjete propisane odredbama članka 3. i 4. ovog Pravilnika.

Članak 14.

Za sve vrijeme važenja dozvole, željeznički
prijevoznik, odnosno Upravitelj infrastrukture mora ispunjavati uvjete
propisane člankom 3. odnosno 4. ovog Pravilnika.

Provjeru i nadzor nad ispunjavanjem uvjeta iz
dozvole obavlja Ministarstvo.

Željeznički prijevoznici, odnosno Upravitelj
infrastrukture, obvezni su na zahtjev Ministarstva omogućiti provjeru i uvid u
dokumentaciju o ispunjavanju uvjeta iz dozvole.

Članak 15.

Ako se izvršenom provjerom Ministarstva utvrdi
da željeznički prijevoznik, odnosno Upravitelj infrastrukture kojem je izdana
dozvola, ne ispunjava uvjet iz članka 3. stavak 1. točke 5. ovog Pravilnika, a
koji se odnosi na njegovu financijsku sposobnost ispunjavanja obveza u
poslovanju, Ministarstvo će mu narediti, pod uvjetom da time nije ugrožena
sigurnost željezničkog prometa, otklanjanje nedostataka u roku ne dužem od 6
mjeseci od dana saznanja za njihovo postojanje.

Članak 16.

Željeznički prijevoznik, odnosno Upravitelj
infrastrukture, kojem je izdana dozvola, dužan je započeti s obavljanjem
djelatnosti za koje je ista izdana u roku od 6 mjeseci od njenog izdavanja.

O datumu početka obavljanja djelatnosti,
željeznički prijevoznik ili Upravitelj infrastrukture dužan je obavijestiti
Ministarstvo.

U slučaju da željeznički prijevoznik prestane
obavljati djelatnost željezničkog prijevoza iz bilo kojeg razloga, taj prekid
ne može biti duži od šest mjeseci.

Iznimno, Ministarstvo može dozvoliti
željezničkom prijevozniku, na njegov zahtjev, kad to zahtijevaju nastale
okolnosti i posebnost usluga javnog prijevoza kojeg željeznički prijevoznik
obavlja, prekid obavljanja djelatnosti i duže od 6 mjeseci, o čemu donosi
posebno rješenje.

Članak 17.

Željezničkom prijevozniku, odnosno Upravitelju
infrastrukture, dozvola na temelju koje obavlja djelatnost, oduzima se u
sljedećim slučajevima:

1. ako se utvrdi da željeznički prijevoznik,
odnosno Upravitelj infrastrukture ne ispunjava bilo koji od uvjeta iz članka 3.
stavak 1. ovog Pravilnika, osim uvjeta iz članka 3; stavak 1. točke 5.

2. ako željeznički prijevoznik, odnosno
Upravitelj infrastrukture, ne otkloni nedostatke u pogledu ispunjavanja uvjeta
financijske sposobnosti u smislu odredbe članka 3. stavka 1. točke 5., u roku
utvrđenom u članku 15. ovog Pravilnika.

3. ako željeznički prijevoznik, odnosno
Upravitelj infrastruk­ture, ne započne s obavljanjem
usluga, u roku iz članka 16. ovog Pravilnika.

Pored slučajeva oduzimanja dozvole, iz stavka 1.
ovog članka, dozvola za obavljanje usluga u željezničkom prijevozu oduzet će se
i onom željezničkom prijevozniku koji prestane s obavljanjem usluga
željezničkog prijevoza duže od 6 mjeseci, a nema posebno rješenje ministarstva
za produljenje tog roka.

Protiv rješenja ministarstva o oduzimanju dozvole,
može se pokrenuti upravni spor pred mjerodavnim sudom.

Članak 18.

Željeznički prijevoznik, odnosno Upravitelj
infrastrukture kojem je rješenjem Ministarstva dozvola oduzeta, može podnijeti
ponovno zahtjev za izdavanje dozvole.

Članak 19.

Ako kod željezničkog prijevoznika, odnosno
Upravitelja infrastrukture, za vrijeme važenja dozvole nastupe statusne
promjene ili se promijene okolnosti ili činjenice od značaja za obavljanje
djelat­nosti za koje je dozvola izdana, željeznički
prijevoznik, odnosno Upravitelj infrastrukture je o tome dužan obavijestiti
Ministarstvo, te prijaviti nastale promjene u roku od 30 dana od njihovog
nastanka.

Po primitku prijave, iz stavka 1. ovog članka,
Ministarstvo odlučuje, ovisno o opsegu nastale promjene, postoji li potreba
podnošenja novog zahtjeva za izdavanje dozvole.

U slučaju da Ministarstvo utvrdi da je potrebno
izdavanje nove dozvole, može odobriti željezničkom prijevozniku, odnosno
Upravitelju infrastrukture, nastavak obavljanja djelatnosti u onoj mjeri u
kojoj mu je to dopuštala ranija dozvola, do izdavanja nove dozvole.

Članak 20.

Dozvola za obavljanje usluga u željezničkom
prijevozu, željez­ničkom
prijevozniku ne daje pravo na pristup željezničkoj infrastruk­turi
bez posjedovanja rješenja o sigurnosti i dodijeljene trase od strane
Upravitelja infrastrukture.

PRIZNAVANJE STRANIH
DOZVOLA

Članak 21.

Na teritoriju Republike Hrvatske priznaju se
dozvole za obavljanje usluga u željezničkom prijevozu izdane od tijela
mjerodavnih za izdavanje dozvola drugih država, pod uvjetom postojanja
međunarodnog ugovora o međusobnom priznavanju dozvola između Repub­like Hrvatske i države čije je tijelo izdalo dozvolu.

U slučaju sumnje da željeznički prijevoznik koji
ima dozvolu mjerodavnog tijela druge države ne ispunjava uvjete za obavljanje
djelatnosti za koju je dobio dozvolu, Ministarstvo je dužno bez odgađanja o
tome izvijestiti mjerodavno tijelo države koje je dozvolu izdalo.

Tijelo države koje je izdalo dozvolu dužno je u
roku od 30 dana od dana obavijesti o neispunjavanju uvjeta iz stavka 2. ovog
članka, izvijestiti Ministarstvo o poduzetim mjerama i roku otklanjanja
nedostataka.

Članak 22.

O izdanim dozvolama za prijevoz, ministarstvo
vodi evidenciju.

ZAVRŠNE ODREDBE

Članak 23.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se danom početka primjene Zakona o
željeznici (»Narodne novine« br. 123/03 i 30/04).

Klasa: 011-01/05-02/96

Urbroj: 530-08-05-1

Zagreb, 13. listopada 2005.

Ministar

mora, turizma, prometa i razvitka

**Božidar Kalmeta**, v. r.

Pravilnik, NN 127/2005-2374